Document ID: 32011D0851

A BIZOTTSÁG VÉGREHAJTÁSI HATÁROZATA
(2011. december 12.)
a Bursaphelenchus xylophilus (Steiner et Buhrer) Nickle et al. (a fenyőfa fonalférge) leküzdése céljából 2006-ban és 2007-ben Portugáliában felmerült kiadások fedezésére szolgáló kiegészítő uniós pénzügyi hozzájárulásról
(az értesítés a C(2011) 9247. számú dokumentummal történt)
(Csak a portugál nyelvű szöveg hiteles)
(2011/851/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 23. cikke (6) bekezdésére,
mivel:
(1)
A 2006/923/EK bizottsági határozat (2) uniós pénzügyi hozzájárulást hagyott jóvá a Bursaphelenchus xylophilus (Steiner et Buhrer) Nickle et al. (a fenyőfa fonalférge) más tagállamokra történő átterjedésének leküzdése céljából 2006-ban és 2007-ben Portugáliában felállított intézkedési programra. Ezek az intézkedések egy olyan irtásövezet létrehozását jelentették, amely mentes a fenyőfa fonalférgét hordozó fáktól (a továbbiakban: irtásövezet).
(2)
A 2006/923/EK határozatban megállapított hozzájárulást a Portugália által 2006. július 28-án a Bizottságnak előterjesztett, a fenyőfa fonalférge (a továbbiakban PWN) felszámolására irányuló további intézkedéseket tartalmazó program és az ehhez kapcsolódó költségbecslés alapján ítélték meg.
(3)
A 2006/923/EK határozatban foglalt intézkedésekhez kapcsolódó utolsó kifizetéseket 2008 júniusában folyósították Portugáliának.
(4)
Portugália 2007. szeptember 28-án értesítette a Bizottságot arról, hogy az irtásövezet kialakításához kapcsolódó költségek jelentősen meghaladták a 2006 júliusában közzétett költségbecslésben szereplő összegeket, és ezt a tényt 2009. június 30-án igazoló dokumentumokkal is alátámasztotta. Ezért a felmerült további 10 230 256,59 EUR összegű kiadás fedezésére kiegészítő uniós hozzájárulás iránti kérelmet nyújtott be az ország. Számos tényező közrejátszott abban, hogy kezdetben alábecsülték a költségeket: többek között kevesebb PWN betegséget hordozó nagy fával számoltak, a tulajdonosok csak kis arányban vágták ki a betegséget hordozó fákat, illetve a PWN betegséget hordozó fiatal fák kivágásával kapcsolatos költségeket nem vették figyelembe.
(5)
A Portugália által 2009. június 30-án továbbított információkat a Bizottság 2010 júliusában ellenőrizte. A kiegészítő hozzájárulás iránti kérelemhez csatolt igazoló dokumentumok vizsgálatát követően az ellenőrzési jelentés megállapította, hogy a kifizetett számlákra (beleértve a koordinációs költségeket is) jóváhagyható támogatható összeg nagysága 5 314 851,15 EUR.
(6)
Mivel a kiegészítő hozzájárulás iránti kérelemben foglalt intézkedések természete és célja megegyezik a 2006/923/EK határozatban szereplő intézkedésekével, a kiegészítő uniós hozzájárulás mértékének megállapításakor is az e határozatban lefektetett arányt (75 %) kell alkalmazni.
(7)
A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (3) 3. cikke (2) bekezdésének a) pontja szerint a növény-egészségügyi intézkedéseket az Európai Mezőgazdasági Garanciaalapból finanszírozzák. Ezen intézkedések pénzügyi ellenőrzésére a fent hivatkozott rendelet 9., 36. és 37. cikkét kell alkalmazni.
(8)
Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (4) 75. cikke, valamint az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendelet (5) 90. cikkének (1) bekezdése szerint az intézmény vagy az intézmény által ráruházott hatáskörökkel rendelkező hatóságok által elfogadott finanszírozási határozatnak meg kell előznie az uniós költségvetésből a kiadásokra vállalt kötelezettséget, amely finanszírozási határozat meghatározza a kiadásokkal járó tevékenységek alapvető elemeit.
(9)
E határozat a tagállamok által benyújtott társfinanszírozási kérelmekben meghatározott kiadásokra vonatkozó finanszírozási határozatnak minősül.
(10)
Az e határozatban foglalt intézkedések összhangban vannak a Növényegészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Alapelv
A fenyőfa fonalférgének leküzdését szolgáló irtásövezet kialakításával kapcsolatban 2006-ban és 2007-ben Portugáliában felmerült kiadások fedezésére szolgáló kiegészítő uniós pénzügyi hozzájárulást a Bizottság jóváhagyja.
2. cikk
Az uniós pénzügyi hozzájárulás összege
Az 1. cikkben említett kiegészítő uniós pénzügyi hozzájárulás maximálisan adható összege 3 986 138,36 EUR.
3. cikk
Ennek a határozatnak a Portugál Köztársaság a címzettje.
Kelt Brüsszelben, 2011. december 12-én.

Labels: 2
5
6
18
15